text: P-huse skyder op ved sygehuse
  11 januar 2011 kl. 22.17
  Region Syddanmark bygger sig ud af parkeringsproblemer ved sygehusene. Om få måneder står et p-hus med 600 pladser klar ved sygehuset i Esbjerg.
  For fem måneder siden blev store parkeringsproblemer ved Vejle Sygehus afhjulpet med et fire-etagers p-hus. Det har betydet, at det igen er til at finde plads til bilen, når patienter kommer til undersøgelse eller på besøg på sygehuset.
  Der er også et p-hus på vej ved Odense Universitetshospital. Det forventes taget i brug i juli.
  
  Til personalet
  Det nye p-hus i Esbjerg bygges i samarbejde med kommunen. Det er - ligesom i Vejle - tænkt, at p-juset fortrinsvis skal bruges af personalet. Dermed frigøres parkeringspladser til patienter og pårørende tæt ved sygeuset. 
  - For at patienter og pårørende skal kunne have oplevelsen af en tilfredsstillende behandling på vore sygehuse, skal alle fysiske og praktiske rammer være i orden. Det gælder også for p-forholdene - de skal kunne komme af med deres bil, sagde regionsrådsformand Carl Holst (V) ved rejsegildet i denne uge.
  P-huset i Esbjerg bliver i tre plan.
  